এই সময়: এশিয়ান গেমসের পদকজয়ীদের সবার সামনে স্বপ্না বর্মণকে আলাদা করে চিহ্নিত করলেন প্রধানমন্ত্রী নরেন্দ্র মোদী। অনুষ্ঠানের আগে রাজ্যবর্ধন সিং রাঠোর সোনাজয়ী ক্রীড়াবিদদের সঙ্গে প্রধানমন্ত্রীর নরেন্দ্র মোদীর পরিচয় করিয়ে দেন। সেই পরিচয় করাতে গিয়ে ক্রীড়ামন্ত্রী বাংলার সোনাজয়ী সম্পর্কে বলেছেন, 'গালে ব্যান্ডেজ বেঁধে খেলতে নেমেছিল। কোমরের ব্যথা উপেক্ষা করে সোনা জিতেছে জলপাইগুড়ির প্রত্যন্ত গ্রামের এই অ্যাথলিট।' এর পরেই স্বপ্না বর্মণের মাথায় হাত রাখেন নরেন্দ্র মোদী। সবার সামনে অনেকক্ষণ কথা বলেন স্বপ্নাকে নিয়ে। সবাইকে বলেন, 'যে দরিদ্র অবস্থা থেকে উঠে এসেছে স্বপ্না, তা সবাইকে অনুপ্রেরণা করবে।'